সভাপতি আব্বাসী মহাসচিব সেলিম
২০ দলীয় জোটের শরিক লিবারেল ডেমোক্রেটিক পার্টি-এলডিপির একাংশের আংশিক কমিটি ঘোষণা করা হয়েছে। কমিটির সভাপতি হয়েছেন সাবেক হুইপ আবদুল করিম আব্বাসী, মহাসচিব শাহাদাত হোসেন সেলিম। রাজধানীর ডিপ্লোমা ইঞ্জিনিয়ার্স ইন্সটিটিউশন মিলনায়তনে শনিবার পঞ্চম জাতীয় কাউন্সিলে এ কমিটি ঘোষণা করা হয়। কমিটির অন্য দু’জন হলেন- সিনিয়র সহসভাপতি সাবেক সংসদ সদস্য আবদুল গণি ও যুগ্ম মহাসচিব এমএ বাশার। কাউন্সিলে ৩০টি জেলা থেকে সহস্রাধিক কাউন্সিলর যোগ দেন। শিগগির পূর্ণাঙ্গ কমিটি গঠন করা হবে বলে জানিয়েছেন শাহাদাত হোসেন।







এলডিপির কর্নেল (অব.) অলি আহমদের নেতৃত্ব অস্বীকার করে গত ২ ডিসেম্বর একই নামে পৃথক দল ঘোষণা করেন আবদুল করিম আব্বাসী ও শাহাদাত হোসেন সেলিম। ওইদিন সংবাদ সম্মেলনে নবগঠিত এলডিপির আহ্বায়ক আবদুল করিম আব্বাসী বলেন, দল পরিচালনায় অলি আহমদের একনায়কসুলভ মানসিকতায় আমরা হতাশ। তাই নতুন দল গঠন করতে বাধ্য হয়েছি।




কাউন্সিল অধিবেশনে শনিবার বিএনপির যুগ্ম মহাসচিব সৈয়দ মোয়াজ্জেম হোসেন আলাল বলেন, বাংলাদেশকে বেলাইনে পরিচালনা করছে আওয়ামী লীগ। যেটার ব্রেক নাই, কোনো হেডলাইট নাই। এই সরকার হচ্ছে গরুর গাড়ির হেডলাইট। চলবে গরুর গাড়ির মতো করে এবং সেই গাড়িকে সাজিয়ে-গুছিয়ে একটি হেটলাইট লাগিয়ে রেখেছে। যেটা বেমানান সেটাই এ সরকারের বেলায় হচ্ছে মানান।
প্রধান নির্বাচন কমিশনারকে সারা দেশের মানুষ এখন ছি ছি করছে মন্তব্য করে বিএনপির এই নেতা বলেন, ইভিএম নিয়ে খুব চিৎকার করছেন প্রধান নির্বাচন কমিশনার। যে জিনিস মানুষ নিজের হাতে করতে চায় তা তারা মেশিন দিয়ে করাতে চায়। ইভিএম যখন ক্রয় করা হয়েছিল তখন দেশের সব গণমাধ্যমে বলা হয়েছিল এ ব্যাপারে বিশাল দুর্নীতি হয়েছে। এখন সেই দুর্নীতি জায়েজ করার জন্য, দুদককে থামানোর জন্য সিইসি এরকম করছে।
কাউন্সিলে আরও বক্তব্য দেন বিএনপির স্থায়ী কমিটির সদস্য ইকবাল হাসান মাহমুদ টুকু, নির্বাহী সদস্য আবু নাসের মুহম্মদ রহমাতুল্লাহ, জাতীয় ঐক্যফ্রন্টের শরিক গণফোরামের নির্বাহী সভাপতি অধ্যাপক আবু সাঈদ, ২০ দলীয় জোটের শরিক জাতীয় পার্টির (কাজী জাফর) চেয়ারম্যান মোস্তফা জামাল হায়দার, জাগপা সাধারণ সম্পাদক খন্দকার লুৎফর রহমান, এনপিপি মহাসচিব মোস্তাফিজুর রহমান মোস্তফা প্রমুখ।

২০ দলীয় জোটের শরিক লিবারেল ডেমোক্রেটিক পার্টি-এলডিপির একাংশের আংশিক কমিটি ঘোষণা করা হয়েছে। কমিটির সভাপতি হয়েছেন সাবেক হুইপ আবদুল করিম আব্বাসী, মহাসচিব শাহাদাত হোসেন সেলিম। রাজধানীর ডিপ্লোমা ইঞ্জিনিয়ার্স ইন্সটিটিউশন মিলনায়তনে শনিবার পঞ্চম জাতীয় কাউন্সিলে এ কমিটি ঘোষণা করা হয়। কমিটির অন্য দু’জন হলেন- সিনিয়র সহসভাপতি সাবেক সংসদ সদস্য আবদুল গণি ও যুগ্ম মহাসচিব এমএ বাশার। কাউন্সিলে ৩০টি জেলা থেকে সহস্রাধিক কাউন্সিলর যোগ দেন। শিগগির পূর্ণাঙ্গ কমিটি গঠন করা হবে বলে জানিয়েছেন শাহাদাত হোসেন।